《合欢带 张丽华镜》
清代·殷秉玑

月明飞下瑶天。喜圆晕、尚依然。金粉南朝消欲尽，剩菱花、还伴婵娟。

春山索笑，秋波对语，心事先传。看君王、比肩双坐，桂宫人影如仙。

画楼结绮靓妆妍。是灯前。是花前。一梦繁华酣未醒，早琼魂、化了飞烟。

残脂艳井，清歌玉树，记否当年。照佳人、玉容香颈，可曾还照旧河山。

作者简介：殷秉玑，字茎仙，常熟人。陈锡祺室。著有《隐梅庐遗诗》。